Kuthimejan Jesús kuetuꞌen chujni bakao jeꞌe ixin rukani na̱ ntha barko ko sarukji na̱ tuenxin jinda ko jeꞌe xrabithuꞌe sarukjija kain chujni.
Ko are usakjui kain chujni,
jeꞌe kuani naa jna ixin nichjee Ndo Dio.
Ko are undakunaxin xeꞌe,
jeꞌo Jesús tajii nthi̱ꞌa̱.
Ko ntha barko sabikao ni bakao Jesús ukjín ndakunthuꞌe ntha nunthe,
ko jinda bakjamangiathe suji baginkee nda ntha barko ixin chrintho jithixin no thi satethji na̱.
Ko are uchiaon bingasaan Jesús jithjixin ruthee ngatauꞌen jinda ko kunchieꞌen ngain na̱.
Ko are ni bakao Jesús bikon na̱ ixin jeꞌe jithjixin ruthee ngatauꞌen jinda,
binthexraon na̱,
ko binthekuyao na̱ seen ko ndachro na̱:
—¡Yaa naa nthanchaꞌan!
Aro Jesús ndachro ngain na̱:
—¡Xraonꞌa ra,
jaꞌan juiꞌi!
Kuthimejan Pedro ndachro ngain Jesús:
—Ja̱ ndua suixin,
thetuꞌan tsjixin ruthena ngatauꞌen jinda thi thjen suixin.
Ko Jesús ndachro:
—Xrakui remee.
Kuthimejan Pedro banianxin ntha barko ko kuexiꞌin kjuixin ruthee ngatauꞌen jinda thi jii Jesús.
Ko are jeꞌe kunuꞌe ixin anto suji chrintho,
jeꞌe xraon ko kuexiꞌin ndaxinkajingi jinda,
ko kuyao suji:
—¡Tanchrjandaꞌa na ruxinkajingi na jinda!
Ko jaikua Jesús tseꞌe raa ko ndachro:
—¡Jaꞌa chunthiaꞌa jian ngajin!
¿Unda chunthiaꞌa?
Ko are Jesús ko Pedro kuani ntha barko tabeꞌe chrintho.
Kuthimejan ni bithuꞌe ngaxiꞌin ntha barko binthethuxin na̱ ngain Jesús,
ko binthendachro na̱:
—¡Jaan,
ndua,
Suixin Xeꞌen Ndo Dio!
Ko are kuathua na̱ jinda mee,
ko biji na̱ ngain nuntheꞌe Genesaret,
chujnii nunthe Genesaret batsuan na̱ Jesús,
ko binchenuꞌe na̱ chujni nguixin nunthe mee ko juiaꞌo na̱ kain chujni niꞌi ngain Jesús.
Ko banchetseꞌen na̱ ñao Jesús ixin sajon juachaxin rukathe na̱ maski jeꞌo ngandeꞌe lunthue.
¡Ko kainxin chujni kathe lunthue kuxrueꞌen na̱!